Helle Thorning-Schmidt skal være formand for FN's Panel om skatteunddragelse og skattely, oplyser Udenrigsministeriet.

I panelet, hvor Thorning-Schmidt skal være medformand, vil der blive sat 'fokus på de massive globale udfordringer med skatteunddragelse, skattely og korruption'.

Panelet skal i det kommende år arbejde intensivt, og vil allerede til sommer komme med de første anbefalinger til løsninger.

I selskab med tidligere statsledere

Helle Thorning-Schmidt vil sammen med sin medformand, Nigers tidligere premiereminister Ibrahim Mayaki, stå i spidsen for panelet med 15 medlemmer. De er tidligere statsledere, eksperter, repræsentanter fra civilsamfund og akademiske institutioner.

Thorning-Schmidts tidligere socialdemokratiske kollega, udenrigsminister Jeppe Kofod, ser positivt på udnævnelsen:

- Jeg er glad for, at Helle Thorning-Schmidt har påtaget sig den spændende formandsrolle. Det står hun rigtig godt rustet til. Og jeg vil se frem til at følge arbejdet, lyder det fra udenrigsministeren.

© Scanpix Helle Thorning-Schmidt Født i Rødovre i 1966.

Medlem af Europaparlamentet 1999-2004.

Formand for Socialdemokratiet 2005-2015.

Statsminister i Danmark 2011-2015.

Direktør for Save the Children International 2016-2019.

FN ønskede Thorning

Det er FN, der har anmodet Thorning om at tage jobbet.

FN's 193 medlemslande har forpligtet sig på at nå de 17 verdensmål, der blandt andet skal afskaffe fattigdom og sult, sikre sundhed og uddannelse til alle og reducere uligheder.

Det forudsætter meget store investeringer i alt fra skoler, veje og jobskabelse til grøn energi. Mange lande kæmper dog med lavere skatteindtægter som følge af skatteunddragelse.

Derfor er håbet, at indsatsen kan give tiltrængte ressourcer til at nå verdensmålene.